KIRJALLINEN KYSYMYS E-0196/03 esittäjä(t): Margrietus van den Berg (PSE) komissiolle. Lapsityövoima urheilutarvikkeiden tuotannossa.



Virallinen lehti nro 011 E , 15/01/2004 s. 0071 - 0073



KIRJALLINEN KYSYMYS E-0196/03 esittäjä(t): Margrietus van den Berg (PSE) komissiolle (31. tammikuuta 2003) Aihe: Lapsityövoima urheilutarvikkeiden tuotannossa Euroopan parlamentti antoi 13. kesäkuuta 2002 päätöslauselman lapsityövoimasta urheilutarvikkeiden tuotannossa. Euroopan parlamentti pyytää siinä komissiota antamaan ennen vuoden 2002 loppua kertomuksen päätöslauselman johdosta toteutetuista toimista. Toistaiseksi parlamentti ei ole saanut kyseistä kertomusta. 1. Milloin parlamentti voi odottaa saavansa komissiolta asiasta kertomuksen? 2. Onko komissio jo toteuttanut asiaan liittyviä toimia? Jos on, niin mitä komissio on tehnyt? Jos ei, niin miksi komissio ei ole ryhtynyt toimiin? 3. Onko komissio valmis yhdessä ICFTU:n kanssa tekemään aloitteen keskustelujen aloittamiseksi FIFA:n kanssa? Poul Nielsonin komission puolesta antama vastaus (21. maaliskuuta 2003) Myös komissio on huolissaan lapsityövoiman käytöstä urheiluvälineiden tuotannossa. Se tuomitsee kaikki lasten hyväksikäytön muodot sekä lapsityövoiman pahimmat muodot. Se tukee Kansainväliselle jalkapalloliitolle (FIFA) ja urheiluvälineyhtiöille esitettyjä kehotuksia varmistaa, ettei lapsityövoimaa käytetä FIFAn lisenssillä valmistettavien urheiluasujen ja jalkapallojen tuotannossa. Komissio on tyytyväinen FIFAn ja Kansainvälisen työjärjestön (ILO) hiljattain aloittamaan yhteistyöhön, jonka tarkoituksena on torjua yhteistoimin lapsityövoiman käyttöä ILOn lapsityön hävittämistä koskevan ohjelman (Red Card to Child Labour) puitteissa. Yhteisö on sitoutunut soveltamaan ILOn perustyönormeja. Komissio on vahvistanut tämän antamalla 18. heinäkuuta 2001 tiedonannon perustyönormien edistämisestä ja työmarkkina- ja sosiaalipolitiikan ohjausjärjestelmän kehittämisestä maailmanlaajuistumisen yhteydessä(1). Euroopan parlamentti tuki tiedonannossa ehdotettua strategiaa. Tiedonantoa koskevat keskustelut neuvostossa ovat vielä kesken. Komissio on hiljattain laajentanut ILOn kanssa tekemäänsä yhteistyötä kattamaan perustyönormien edistämisen maailmanlaajuisesti. Siihen kuuluvia asioita ovat muiden muassa lapsityövoiman käytön torjuminen ja ihmisarvoisen työn edistäminen sekä köyhyyden poistaminen ja maailmanlaajuistumisen sosiaalisen ulottuvuuden edistäminen. ILO ja komissio sopivat tätä varten 14. toukokuuta 2001 kirjeenvaihtonsa ajantasaistamisesta(2). Seuranta toteutetaan komission ja ILOn välisissä jokavuotisissa korkean tason tapaamisissa. Komissio edistää osaltaan myös ILOn perustaman globalisaation sosiaalisen ulottuvuuden maailmankomission työtä. Komissio järjesti maailmankomission kanssa 3.4. helmikuuta 2003 korkean tason seminaarin, johon osallistuivat kaikki eurooppalaiset sidosryhmät, mukaan luettuina eurooppalaiset työmarkkinaosapuolet, muut kansalaisyhteiskunnan toimijat, Euroopan parlamentti, jäsenvaltiot ja ehdokasvaltiot. Yhteisö on myös päättänyt edistää perustyönormien soveltamista kehitysmaiden kanssa tehtävien kahdenvälisten ja monenvälisten sopimusten yhteydessä. Hyvä esimerkki tästä on Cotonoun sopimuksen 50 artikla, jossa Afrikan, Karibian ja Tyynenmeren valtiot (AKT) vahvistavat uudelleen sitoumuksensa noudattaa ILOn perustyönormeja, mukaan luettuna lapsityövoiman pahimpien muotojen torjunta. Yhteisön yleinen tullietuusjärjestelmä on sekin perustyönormien soveltamiseen kannustava mekanismi. Komissio tukee myös taloudellisen yhteistyön ja kehityksen järjestön (OECD) monikansallisille yhtiöille tarkoitettuja toimintaohjeita, joissa todetaan yksiselitteisesti, että yritysten tulisi sovellettavien säädösten, vallitsevien työmarkkinasuhteiden ja työsuhdekäytäntöjen puitteissa pyrkiä lapsityövoiman käytön tehokkaaseen lopettamiseen. Komissio edistää myös yritysten sosiaalisen vastuun kansainvälistä ulottuvuutta. Tiedonanto nimeltä Yritysten sosiaalinen vastuu: elinkeinoelämän panos kestävään kehitykseen annettiin 2. heinäkuuta 2002, ja siinä tarkastellaan myös perustyönormien noudattamista. Elinkeinoelämän, työmarkkinaosapuolten, kansalaisyhteiskunnan ja muiden sidosryhmien edustajat osallistuvat yritysten sosiaalista vastuuta käsittelevään sidosryhmien väliseen foorumiin, jonka komissio perusti vuonna 2002. Foorumin asialistalla on myös kansainvälinen ulottuvuus. Lapsityövoiman käyttö urheiluvälineiden tuotannossa on tärkeä keskustelunaihe. Komissio on osarahoittanut (budjettikohta B3-4000) eurooppalaisten tekstiilien vähittäismyyntialan hanketta, jolla pyritään edistämään perustyönormien soveltamista. Komissio on myös valmis tukemaan kansalaisjärjestöjä, jotka työskentelevät paikallisten kumppaneiden kanssa lapsityövoiman käytön lopettamiseksi. Se on jo rahoittanut useita lapsityövoiman torjuntaa koskevia aloitteita etenkin Afrikassa. Komissio selosti lapsityövoiman käytön ja lasten hyväksikäytön torjumiseksi toteutettuja toimia neuvostolle ja Euroopan parlamentille antamassaan kertomuksessa Euroopan yhteisön kehitysyhteistyöstä vuonna 2001. Komission mielestä erillinen kertomus lapsityövoiman käytöstä urheilutarvikkeiden tuotannossa ei ole tarpeen. Komissio katsoo, että haavoittuvassa asemassa olevien lasten auttaminen ja suojeleminen pitäisi nähdä osana laajempaa, köyhyyden poistamisen tavoitetta ja sitä kautta osana kehitysyhteistyötä. Lapset ovat yhteisön ulkomaanavun tärkeä kohderyhmä erityisesti alakohtaisissa politiikoissa, kuten koulutuksessa ja terveydenhuollossa. Yhteisö on lisäämässä yleiseen ja pakolliseen perusasteen koulutukseen suunnattua tukeaan kaikissa kehitysmaissa osana sitoutumistaan koulutusta kaikille -hankkeeseen ja vuosituhannen vaihteen koulutusta ja sukupuolten välistä tasa-arvoa koskeviin kehitystavoitteisiin. Se pitää tätä yhtenä tehokkaimmista käytettävissä olevista keinoista vapauttaa lapset hyväksikäytön noidankehästä. (1) KOM(2001) 416 lopullinen. (2) EYVL C 165, 8.6.2001.